S&P gradeer SA af na rommelstatusArgieffoto S&P het gesê pres. Jacob Zuma se kabinetskommeling is ŉ risiko vir fiskale en groei-uitkomste. “Die afgradering weerspieël ons mening dat die onenigheid in die ANC-beheerde regering wat tot veranderinge in die uitvoerende leierskap, insluitend die minister van finansies, gelei het ŉ risiko vir beleidskontinuïteit is.” Rommel – oftewel spekulatiewe of niebeleggingsgraad – beteken daar is ’n hoër risiko dat die land nie sy staatskuld sal betaal nie. Volgens S&P bly die tempo van ekonomiese groei in Suid-Afrika ŉ graderingswakheid. Suid-Afrika se langtermyngeldeenheidgradering is in Desember deur S&P van BBB+ na BBB afgegradeer. Dit was twee trappe bo niebeleggingsgraad oftewel rommelstatus. Talle ekonome het gewaarsku dat rommelstatus die land in die gesig staar nadat Zuma verlede week sy kabinet geskommel het. Die afdanking van Pravin Gordhan as minister van finansies was een van die groot redes tot kommer. Dawie Roodt, hoofekonoom by die Efficient Groep, het in Oktober aan Maroela Media gesê slegs ŉ “klein wonderwerk” kan Suid-Afrika van rommelstatus red. “Dit is net nóg ŉ spyker in die doodskis. As ons afgegradeer word, sal dit beteken ons gaan ŉ baie meer wisselvallige geldeenheid hê. Dit beteken egter nie net dat die rand verder gaan verswak nie aangesien die rand reeds baie swak is.”